Lis Isclo d’Or/Lou Cant dóu soulèu
# Lis Isclo d’Or/Lou Cant dóu soulèu

## LI CANSOUN

### I LOU CANT DOU SOULÈU

Grand soulèu de la Prouvènço, Gai coumpaire dóu mistrau, Tu qu’escoules la Durènço Coume un flot de vin de Crau,

Fai lusi toun blound calèu ! Coucho l’oumbro emai li flèu !  Lèu ! lèu ! lèu ! Fai te vèire, bèu soulèu !

Ta flamado nous grasiho, E pamens, vèngue l’estiéu, Avignoun, Arle e Marsiho Te reçaupon coume un diéu !

Fai lusi toun blound calèu ! Coucho l’oumbro emai li flèu !  Lèu ! lèu ! lèu ! Fai te vèire, bèu soulèu !

Pèr te vèire, li piboulo Sèmpre escalon que plus aut, E la pauro berigoulo Sort au pèd dóu panicaut.

Fai lusi toun blound calèu ! Coucho l’oumbro emai li flèu !  Lèu ! lèu ! lèu ! Fai te vèire, bèu soulèu !

Lou soulèu, ami, coungreio Lou travai e li cansoun, E l’amour de la patrìo, E sa douço languisoun.

Fai lusi toun blound calèu ! Coucho l’oumbro emai li flèu !  Lèu ! lèu ! lèu ! Fai te vèire, bèu soulèu !

Lou soulèu fai lume au mounde E lou tèn caud e sadou… Diéu nous garde que s’escounde, Car sarié la fin de tout  !

Fai lusi toun blound calèu ! Coucho l’oumbro emai li flèu !  Lèu ! lèu ! lèu ! Fai te vèire, bèu soulèu !

Jun 1861.

